Intendantej ansambla Wolfgangej Rögnerej so dodźiwać njemóžu: Wosrjedź rozestajenjow wo skrótšenjach přiražki SLA je wón připowědźił, swoju funkciju złožić, budu-li wone wobzamknjene, wšako njesteji wón za wuměłske dźěło pod tajkimi wuměnjenjemi k dispoziji. Nětk, po tym zo je Załožbowa rada wotpowědnje rozsudźiła a je direktor wobkrućił, zo „přiražki a ličbu personala znižimy“ (hlej dźensniše Serbske Nowiny), chce knjez indentant hač do lěta 2012 hladajo na hrajny plan ansambla swobodnje jednać móc.
Fakt je: Hdyž by Rögner swojemu słowu swěrny był, by dawno wotstupił. Wón sam je w zjwanych diskusijach tak činił, hač njeby na swojim zrěčenju wobstał, nětk pak rěči njejapcy wo prawniskich prašenjach. Kóždy wě, zo dźe jenož hišće wo konkretny puć přesadźenja zasadneho rozsuda Załožboweje rady – warianta, zo wšo wostanje, kaž je a Rögner chce, je wotbyta. Njedźiwajcy wšěch rozdźělnych měnjenjow w detailu je w serbskim ludźe konsens spóznajomny, zo dyrbi nawodnistwo serbskeho ludoweho ansambla zaso do serbskich rukow přeńć.
Zo so w tajkej konstelaciji wo naslědnistwje diskutuje, je cyle normalne a nima ničo ze zapřisahanstwom přećiwo Rögnerej činić, wšako je jasne, zo wón za přerjadowanje ansambla pod nowymi wuměnjenjemi do woprawdźiteho serbskeho a ludoweho ansambla do prašenja njepřińdźe. Zo by na přikład Milena Vettraino tajke něšto fachowsce a ze serbskej dušu na nohi stajeć móhła, je znate. Štóž je kaž tuchwilny intendant nic jenož hospodarsce zwrěšćił, dyrbjał sej radšo chětř nowy job pytać.
bos_Latn szl_Latn szl_Latn